和江鄰幾詠雪二十韻
作者：梅堯臣
朝代：宋

paragraphs: 十一月將雪，寒誰計有無。
雲橫凍鵩翼，霰集泣蛟珠。
萬里風爲使，千門玉作樞。
縞衣來自鄭，濤鷺卷從吳。
積甲聞熊耳，觀鵝入越都。
庭槐高臃腫，屋蓋素模胡。
騁巧能藏醜，論功解飾枯。
巢禽皆白鳳，來獸必騶虞。
遼俗休誇豕，燕丹久望烏。
袒裘無壯臂，附火念焦臚。
歌竹休王滿，餐毛活使蘇。
亡羊何可問，別鶴不應孤。
靡密同脂網，縈回似舞姝。
漸深由片片，取重本銖銖。
日月方收照，乾坤不辨隅。
雖輕自相壓，更絜亦終渝。
饑虎僵幽谷，游龍脫勁鬚。
佳人調密蔗，公子擁貂狐。
共是空囊客，曾非暖席儒。
黄昏特過我，興與灞陵俱。